Foreløbigt er firmaskiltet, der lige er blevet leveret i dag,  noget nær det eneste Pinderup Træpiller har at vise frem. Pinderup Træpiller skal holde til på Dronninglundvej 16 i Agersted. Karina Hansen, der præsenterer sig som direktør for firmaet, fortæller, at de får leveret en stor pillemaskine på mandag, som de har betalt 2 millioner kroner for, og så skal produktionen gå i gang på onsdag. De planlægger at producere 24 ton piller om dagen. -	Vi vil gerne sælge træpiller til en god pris og lave lidt ravage i andedammen, siger direktør Karina Hansen. Se indslaget om det nye firma herunder: Vilde prisstigninger Priserne på træpiller er eksploderet de seneste måneder. Pinderup Træpiller vil producere og sælge træpiller for 3500 kroner per ton. Det er cirka halv pris af, hvad de ellers koster i øjeblikket. -	Råprisen på materialerne er jo ikke steget. Vi vil ikke skrue priserne op, som de andre har gjort. De spinder jo guld på det her. Det behøver ikke være så dyrt, siger Karina Hansen. Finn Jensen er indehaver af BV Træpiller i Serritslev, og han sælger træpiller, som han importerer fra Sverige. Han tager næsten det dobbelte af, hvad Pinderup Træpiller tager. Han mener slet ikke, at det nye firmas planer hænger sammen. -	Det lyder urealistisk i min verden. Jeg kan slet ikke købe piller hjem til de priser der, som de vil sælge dem til. Det lyder helt hen i vejret. Firmaets CVR-nummer er ikke registreret på adressen, men i stedet i Jelling. TV2 Nord kan ikke få at vide, hvor firmaet får deres råvarer fra, og ejeren af firmaet Anders Pinderup vil ikke stille op til kamerainterview, fordi han siger, at han har en "broget fortid". -	CVR-registeret har ikke opdateret, at vi er flyttet. Det kan vi ikke gøre for. Der er ingen grund til at være bekymret overhovedet, siger Karina Hansen. Kunder er nervøse Firmaet er gået i gang med at sælge træpiller. Direktøren siger, de har 200 ton på lager, som er lavet på tre hobbyanlæg. Dem kan TV2 Nord dog ikke få lov til at se. Flere kunder har annulleret deres ordre igen, og på firmaets Facebookside giver flere udtryk for, at de er nervøse for om firmaet er reelt. -	I har stadig ikke på nogen måde bevist, at det ikke bare er tomme ord og dermed rent fusk! Ingen dokumentation, ingen billeder af kommende produktionslinje mv. ALT peger på svindel, skriver en kunde. Andre kunder skriver, at de har annulleret deres ordre, men at de er helt klar på at lægge en ny, fordi de kan se, at de penge, der var reserveret på deres dankort, er ført tilbage, efter de annullerede deres ordre. Brønderslev kommune går ind i sagen Brønderslev Kommune siger i dag til TV2 Nord, at de lige nu er ved at undersøge om Pinderup Træpiller skal have en miljøgodkendelse for at producere træpiller. Kommunen besøgte ejendommen i går. Hvis firmaet skal have en miljøgodkendelse, kan firmaet ikke gå i gang med produktionen, før den er på plads, lyder det fra kommunen. Det bekymrer dog ikke firmaets direktør, som er sikker på, at de nok skal få en dispensation, hvis det bliver nødvendigt. -	Vi har været i dialog med kommunen, men vi skal ikke have en miljøgodkendelse, for vi bruger ikke nogle bindemidler, siger Karina Hansen. Firmaets planer er, at de skal have ansat 18 folk i produktionen. Karina Hansen siger, at de allerede har lavet aftaler med de seks første. Ingen underskrevet lejekontrakt Firmaet Dsi Freezing Solutions, der bor på adressen i Agersted i dag, siger, at de er i forhandlinger om at fremleje bygningerne til Pinderup Træpiller. Der er dog hverken skrevet under på en lejekontrakt eller betalt depositum, og derfor har firmaet endnu ikke fået lov til at stille deres maskiner op på adressen, oplyser Dsi Freezing Solutions. -	Folk skal have lov til at tro, hvad de vil. Der er ikke noget svindel i det her overhovedet. Der er mange, der laver shitstom på Facebook, siger Karina Hansen.

Opsummering:
Træpiller er dyre og eftertragtede. Nu vil et nyt firma i Agersted producere og sælge dem til noget nær halv pris. Både kunder og træpillebranchen er dog meget skeptisk overfor det nye firmas planer.